EFF maan konstitusionele hof en dreig oor Eskom | Netwerk24
Deur Bonolo Selebano 16 Desember 2019 06:54
Julius Malema Sondag aan die woord op die EFF se nasionale konferensie in Nasrec, Johannesburg. Foto: Felix Dlangamandla
Die konstitusionele hof moet nie beïnvloed word deur "Ramaphoria" in sy beslissings oor twee aansoeke wat tans voor hom dien oor Pravin Gordhan, minister van openbare ondernemings, nie.
So het Julius Malema, EFF-leier, Sondag gesê op 'n mediakonferensie op die party se verkiesingskongres by Nasrec in die suide van Johannesburg.
Hy het verwys na sowel die EFF as adv. Busisiwe Mkhwebane, openbare beskermer (OB), se aansoeke by dié hof teen 'n hooggeregshofbeslissing wat aan Gordhan 'n tydelike interdik toegestaan het teen die toepassing van dissiplinêre optrede teen hom in Mkhwebane se verslag oor die sogenaamde rogue unit in die Suid-Afrikaanse Inkomstediens (SAID).
Malema sê as die konstitusionele hof aan oudpres. Jacob Zuma gesê het hy kan nie die remediërende stappe wat die OB in die Nkandla-sage beveel het, ignoreer nie, moet dieselfde oor die rogue unit gesê word.
"Ons het deur ons regsverteenwoordigers aan die hof gesê die hof was baie duidelik oor Nkandla en kan nie nou halfhartig wees nie. Die hof kan nie koud oor Zuma en louwarm oor Jamnandas en Ramaphosa wees nie. Die wet moet die wet wees; ons het konsekwentheid nodig.
As die howe politieke kant begin kies, is dit verby met ons.
"As die howe politieke kant begin kies, is dit verby met ons. Ons wag op die beslissing; kom ons kyk. Kom ons kyk of die hof deur Ramaphoria en die sogenaamde nuwe daeraad gekaap is," sê Malema.
Regter Sulet Potterill het in haar hooggeregshofuitspraak ten gunste van Gordhan se aansoek bevind Mkhwebane se bevele is "vaag, teenstrydig en onsinnig".
Malema het die EFF ook gevra om kragte saam te snoer met die mynwerkersvakbond Amcu, die metaalwerkersvakbond Numsa en die vakbondfederasie Saftu om te "mobiliseer" teen wat hy vrees die verkope van die land se staatsbeheerde entiteite onder die leierskap van pres. Cyril Ramaphosa is.
"Kan jy jou voorstel 'n optog van die EFF, Numsa, Amcu en Saftu? Ons kan die land skud. 2020 gaan 'n jaar van aksie wees . . . Die eerste teiken is Eskom. Niemand gaan Eskom verkoop op ons wagbeurt nie," het Malema gesê.
Meer oor: Julius Malema | Pravin Gordhan | Cyril Ramaphosa | Nasrec | Johannesburg | Eff-Leierskongres